“Dit voel of hierdie mense [gesondheidswerkers] instruksies van bo af gekry het. Selfs nie eers ŉ dier kan só behandel word nie. Daar was ŉ kind by CCRC, en as hy my gesien het, het hy my omhels en my ‘mamma’ genoem. Ek hoop hy leef nog,” het sy tydens die verhoor gesê.
“Ek het hom een keer in September gaan besoek, en hulle het hom in ŉ rolstoel na my toe gebring. Ek wou by die verpleegster weet waarom sy gesondheid agteruitgaan, maar sy het gesê ek moet nie emosioneel wees nie. Ek het nooit ŉ dokter daar gesien nie. Ek moes hom elke keer na ŉ privaat dokter toe neem as hy siek was,” het sy verduidelik.
Tydens ŉ ondersoek, het ŉ privaat dokter vir haar gesê haar broer is ondervoed en gedehidreer. Sy het hom teruggeneem en seker gemaak dat die personeel sy medikasie vir hom gee.
“Die dokter het gesê hy is baie erg gedehidreer en hy moet opgeneem word. Hulle het gesê hy was só siek dat hy in die hoësorgeenheid opgeneem moet word, maar daar was nie plek vir hom nie. Ek het in die hospitaal rondgehardloop om hulp te soek vir my broer,” het De Villiers verduidelik.